7 Lebaka le lengwe la go bo Jesu a ne a na le matswela mo tirong ya go dira barutwa ke gore o ne a amega ka batho e bile a ba reetsa ka tlotlo. Ka sekai, nako nngwe Jesu o ne a rerela mosadi mongwe wa Mosamarea gaufi le motswedi wa ga Jakobe kwa Sikara. Mo motlotlong oo, Jesu o ne a sa bue fela a le esi; o ne a reetsa fa mosadi yono a bua. Fa Jesu a ntse a mo reeditse, o ne a lemoga gore o kgatlhegela kobamelo mme o ne a bolelela mosadi yono gore Modimo o batla batho ba ba tla mo obamelang ka moya le ka boammaaruri. Jesu o ne a bontsha gore o tlotla mosadi yono e bile o amega ka ene, mme morago ga moo mosadi yono o ne a bolelela ba bangwe ka ga Jesu mme “bontsi jwa Basamarea ba ba tswang mo motseng oo ba dumela mo go ene ka ntlha ya lefoko la mosadi.”—Johane 4:5-29, 39-42.